Taalfikse ouers beteken presterende kindersFoto: Bigthink.com Suid-Afrikaanse kinders se leesvermoëns en -begrip is oor die laaste paar jaar aan’t afneem, maar talle ouers meen steeds hulle moet hulle kinders Engels grootmaak om te verseker dat hulle wêreldgehalte-onderrig kan kry. “Dit is eenvoudig nie die waarheid nie. Ons probeer hierdie mite die nek omdraai op ŉ baie praktiese wyse. Daar is geen beter manier om dit te doen as om by taal- en spraakterapeute kers te gaan opsteek, wat elke dag met kinders werk en die leemte sien nie,” verduidelik Hannie Viljoen, projekorganiseerder by Solidariteit Helpende Hand se Genootskap vir Regte Afrikaanse Taalonderwysers (GeRAT). GeRAT bied Donderdagoggend ŉ gratis konferensie aan waar Christien Neser, ŉ skrywer en spraakterapeut, en Hannekie Verwoerd, ŉ spraak- en taalterapeut, ŉ leeswêreld vir ouers en belangstellendes sal oopbreek. Die twee sprekers sal ook verduidelik hoekom kinders se taalontwikkeling en akademiese sukses hand aan hand loop. Neser sal spesifiek fokus op die belangrikheid van lees in Afrikaans, van voorlesings en wat die resultate daarvan is. Sy sal ook vir konferensiegangers verduidelik hoe hulle kinders kan motiveer om te lees. Verwoerd praat weer oor taalontwikkeling, wat die sleutel tot akademiese sukses is. “Sy sal vir ouers verduidelik dat dit reg is om ook ŉ tweede en selfs ŉ derde taal in ŉ huis aan te neem, maar dat ŉ mens eers ŉ fondasie met ŉ moedertaal moet vestig,” het Viljoen gesê. Volgens haar het GeRAT uit navorsing gesien dat ouers deesdae dikwels nie meer net een taal suiwer gebruik in ŉ huisgesin nie. “Dit beteken kinders se woordeskat ly daaronder, wat weer ŉ negatiewe invloed op hulle akademiese prestasie kan hê. As ŉ kind nie mooi Afrikaans kan praat nie, het die kind ŉ tekort in sy Afrikaanse taalskatkis. Die kind gaan sukkel om hom- of haarself uit te druk, buiten dat die kind boonop self gaan sukkel om die akademiese taal behoorlik te verstaan.” Viljoen hoop dat ouers na afloop van die konferensie opnuut geïnspireer en gemotiveer sal wees om, wanneer hulle Afrikaans in hulle huisgesin praat, dit suiwer te praat. “Ek hoop ouers sal teenoor hulleself onderneem om te let op hulle woorde wanneer hulle met mekaar praat en dit nie met Engels te meng nie. En wanneer hulle hul kinders aan Engels blootstel, vir watter rede ook al, dat hulle suiwer Engels ook sal gebruik en nie die twee tale sal meng nie, met die wete dat dit sukses vir hulle kinders op skoolvlak sal beteken.”